Жуау Айраш де Сантягу
Любимият ми стори тежко зло…

Превод от португалски: Симеон Хаджикосев, 1984

chitanka.info

Любимият ми стори тежко зло

и въпреки че скръб ме връхлетя,

реших аз, дружки, пак да му простя.

Отидох днес, ала му рекох зло:

                „Дойдох, за да ти кажа, че простих,

                но с нашата любов се разделих.“

Простих му аз, но не че съм добра

и не за да го видя просветлен.

Та щом очи повдигна той към мен,

изрекох аз: „Изменнико, разбра:

                дойдох, за да ти кажа, че простих,

                но с нашата любов се разделих.“

Измамна беше прошката ми, знам,

защото свърши нашата любов,

но той да се покае е готов,

та казах аз: „Проклетник си голям,

                дойдох, за да ти кажа, че простих,

                но с нашата любов се разделих.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.